Gandia es prepara per a acollir la XXVI edició de la Mitja Marató i 10K aquest diumenge
11 novembre 2021

## Gandia es prepara per a acollir la XXVI edició de la Mitja Marató i 10K aquest diumenge11 novembre 2021Última actualització: 11 novembre 2021

![](../gestion/img/f85c5760f66eb696208393948f8bab6dd8af7614268ef0c58f6f1e2a2d86c45d.jpg)  
  

La sala de rodes de premsa de l'Ajuntament ha acollit hui la presentació de la XXVI edició de la Mitja Marató i 10K Ciutat de Gandia. A l'acte hi han participat la regidora delegada d'esports, Lydia Morant i la presidenta del CC El Garbí, Lourdes Vidal.

**Lydia Morant** ha explicat que, com en edicions anteriors, el circuit gandià es caracteritza per ser molt ràpid i pla. La prova se celebrarà el pròxim 14 de novembre i tindrà eixida a les 09.30 hores. Aquesta edició comptarà amb més de 2.100 participants (680 per a la 10K i 1.420 de la mitja marató) que gaudiran d'un recorregut homologat amb eixida a l'avinguda dels Esports i arribada a la pista d'atletisme.

La regidora va recordar que la prova recorrerà els barris de la ciutat i la platja, i que el recorregut pel passeig Marítim, però ho farà per la part superior a causa de les obres que s'estan fent a la calçada.

El lliurament de dorsals es realitzarà al pati Casa de la Marquesa a partir de divendres des de les 17.30 a les 20 hores, mentre que dissabte l'horari serà de 10:00 - 13:30 i 17:00 - 20:00 i ja diumenge de 7.30 a 8.50, però només corredors que visquen a més de 30 quilòmetres de Gandia. En el cas de pluja, el lliurament se celebrarà a Fira Mercat.

"_Agraïm al CC El Garbí la feina que duen a terme durant mesos per organitzar la mitja marató i promocionar l'esport de l'atletisme, així com a la Policia Local, Creu Roja, voluntaris i Protecció Civil, ja que sense la seua col·laboració, un esdeveniment esportiu d'aquesta magnitud seria impossible de realitzar_" va finalitzar Morant.

**Lourdes Vidal** ha informat que les inscripcions per a la prova ja s'han tancat i que en aquesta edició seran prop de 2.100 corredors els que participaran en la cursa dels quals un 30% procedeixen de fora de la província de València. "_Tindrem més de 300 persones que pernoctaran a Gandia i la platja amb impacte econòmic que això suposa. La mitja i 10K és un esdeveniment esportiu, però implica altres sectors com el turisme_".

Vidal ha explicat l'aposta de l'organització per la sostenibilitat, ja que el cotxe oficial de la prova serà elèctric i la samarreta de la mitja marató ha estat confeccionada amb materials reciclats. "_És la nostra aportació per ajudar el planeta" i ha finalitzat la seua intervenció agraint tots els patrocinadors de la prova i els prop de 600 voluntaris del club i altres col·lectius que faran possible aquest esdeveniment"_.  
Un altre aspecte que s'ha destacat durant la compareixença és que la samarreta de la 10K serà blanca en homenatge als sanitaris. "_Després de tot aquest temps i la tasca que han fet durant la pandèmia era necessari un reconeixement. Per això, des de l'organització vam decidir que fos blanca_" va finalitzar la presidenta del CC El Garbí.

[Twittear](https://twitter.com/share)